Un exercițiu NATO se va desfășura pe autostrada A3 Cheţani – Câmpia Turzii, luni după-amiază, 13 mai, iar traficul rutier va fi oprit.
Centrul Infotrafic al Poliţiei Române informează că circulaţia rutieră va fi închisă între nodul rutier Cheţani şi nodul rutier Câmpia Turzii, în intervalul orar 17.00 – 20.00.
În această perioadă, traficul se va desfăşura deviat, pe DN 15.
Instruirea a 2000 de parașutiști
Măsurile sunt luate pentru a permite efectuarea exerciţiului NATO – Swift Response 24 (SR24)/Defender 24, care presupune desantul unui număr mare de militari şi tehnică militară în zona Bazei Aeriene de la Câmpia Turzii.
Aproximativ 2000 de paraşutişti militari din Franţa, Germania, România, Spania, Statele Unite ale Americii şi Ţările de Jos se vor instrui în cadrul exercițiului, informează Agerpres.